यूपी के 20 गांवों में आग फैली, 6 की मौत  
लखीमपुर खीरी के करीब 20 गांवों में आग लगने से 100 झोपड़ियां राख हो गईं और दो बच्चों सहित छह लोगों की मौत हो गई। तीन अन्य घायल हो गए।
उत्तर प्रदेश के लखीमपुर खीरी जिले के लगभग 20 गांवों में आग लगने से 100 झोपड़ियां राख हो गईं और दो बच्चों सहित छह लोगों की मौत हो गई। पुलिस सूत्रों ने बताया कि यह आग संभवत: मोहम्मदी इलाके में रविवार रात को भड़की और धीरे-धीरे निकटवर्ती गांवों तक फैल गई।  इस अग्निकांड में तीन लोग घायल भी हुए हैं। उपजिलाधिकारी आनंद कुमार ने बताया कि अभी यह बताना कठिन है कि आग किस गांव से फैली है। ऐसा माना जा रहा है कि मोहम्मदी इलाके के खेतों में कुछ कूड़ा जलाने के बाद यह घटना हुई।  उन्होंने कहा कि दो बुजुर्ग महिलाएं, दो बच्चे और दो पुरुषों की इसमें मौत हो गई है, जबकि तीन लोग घायल हुए हैं। घायलों का अस्पताल में इलाज चल रहा है। अधिकारियों के मुताबिक आग पर पूरी तरह से काबू पा लिया गया है।